Wele Betlejym we starej szopie
miyszkoł s bydełkiym łosiołek mały
i tak jak wszyjscy mioł tyż marzynie
żeby podziwioł go kejś świat cały
Niemrawy taki i niypozorny
chcioł żeby insi go w zocy mieli
– Trza mi sie uczyć furgać a wtedy
wszyjscy już bydom ło mje wiedzieli
A że boł łosłym toż niy poradzioł
furgać jak ptoki na nic starani
pszeca kopytka mo a niy krzidła
i tak do końca świata łostanie
-Terazki musza łostać śpiywokiym
wczas rano puda kaj pastuszkowie
pasajom łowce zaśpiywom s nimi
a śpiywać umia kożdy to powiy
Choć ćwiczoł łosioł calutki ranek
i po wieczerzy aż kajś do ćmoka
bez to śpiywani boznujom s niego
że zamiast talyntu dostowo ptoka
Toż prziszoł nazot do swoji szopy
zmochany rykiym usnoł na sianie
kiedy sie zbudzioł przeciyro gały
bo widzi bajtla i słyszy grani
-Śnik to naprowda czy mi sie zdowo
co to za gowiydź i wiela tego
jakiś geszynki jakiś klynkani
to wszystko skuli bajtla małego
Widza że w zocy wielki go majom
szkoda że dlo mje niy je szkryflano
nie byda gorszym jak sie pokłonia
co lepsze zegna przed nim kolano
Tyn bajtel bydzie kiedyś Paniskiym
coż …zowiść ludzko niy mo granicy
bezmała Herod co rzondzioł państwym
na śmierć małego dziyciontka liczy
A że nie wiedzioł kieryn to bajtel
łobejmie po nim tron we prziszłości
toż kozoł zabić malutki synki
żeby dać upust łoszkliwej złości
A kiedy doszły do szopy wieści
ło rzeźli jaki tyn gizd zgotowoł
przbrany Łojciec bajtla z stajynki
droga ucieczki już prziszykowoł
-Niy byda siedzioł po darymnicy
muszą Wom pomoc Jozefku miły
ładuj na moj grzbiet bajtla s mamulkom,
zaryczoł łosioł ze cołki siły
Uciekać musisz życi ważniejsze
a dłogo droga niy straszno pszeca
mom siły tela że przez te pioski
hań do Egiptu drapko pszeleca
I tak rajzowoł łosioł bez miasta
bez miedze i wsie we dnie i nocy
bo pojon biydok że to co robi
to pomoc kiero dlo inszych w zocy
Ło łosiołku kieryn chciał być w zocyDodoł Gerad Sacherski, Styczeń 15th, 2017
Wele Betlejym we starej szopie
Serce ŁojczyznyDodoł Gerad Sacherski, Styczeń 15th, 2017
Żyjymy pod tym samym niebym
to sama klara ciepło dowo
ta sama ziymia matkom naszom
s tej samej monki chlyb powstowo
Chocioż rozmańto życio droga
po szkartkach historyje kludzi
to yo jedna nasza swojsko
we łoku ckliwe płaczki budzi
To droga to Łojczyzny serce
co pszociym wielkim dlo nas bije
to snopy zboż kominy grubow
to dom i miejsce w kierych żyja
R.Sobik
09.11.2015r.
Godnie Świynta.Dodoł Gerad Sacherski, Grudzień 25th, 2016
BETLYJKA W ZEGRODZIE
Janioł zawołoł mje: – Janku!
Bajstluj w zegrodzie betlyjka.
Bydzie Dzieciontko na sianku,
Świynci – Zefliczek, Maryjka.
Wyrżnij z zegrody trzi stromy,
Z nich pjykno lauba tu stanie.
Delowka i dach ze słomy,
Fynster i dźwiyrze zrob w ścianie.
Figurki wyrzeźbisz z lipy:
Dwa woły, yjzla, kamela,
Pultoka, sztyry cilipy.
Gowiedzi bydzie za tela.
Bajtli somsiadów zawołosz,
Gyszynkow kupisz trzi miechy.
Zicniecie przi żłobku wkoło.
Wiysz wiela bydzie uciechy.
Zagrosz kolynda Dzieciontku,
Fest tłucz w ta swoja gitara.
Coby w tym waszym zakontku,
Sie niy straciła nom WIARA.
Jan Kaintoch Boże Narodzenie 2016
JEZUSEK MAŁY
(Podle melodyje „Dzisiaj w Betlejem”)
1.Jezusek Mały, Jezusek Mały
dzisiej sie narodziōł,
we szopie w sianie, we szopie w sianie,
płacze z zimna, z głodu.
Mamulka Maryj,
a Zefek Stary
sianka pod głōwka
kładōm do żłōbka,
przikrywajōm deczkōm,
a nad kolybeczkōm
nynej, nynej mu śpiywajōm. (2 x)
2.Pastuszki z pola, pastuszki z pola
wartko przileciały,
bo tyż Dzieciōntku, bo tyż Dzieciōntku
pokłōnić sie chciały.
Mamulka Maryj,
a Zefek Stary
sianka pod głōwka
kładōm do żłōbka,
przikrywajōm deczkōm,
a nad kolybeczkōm
nynej, nynej mu śpiywajōm. (2 x)
3.Za nimi lecōm, za nimi lecōm:
wōł, ôsioł, a baran,
bo tyż chcōm przeca, bo tyż chcōm przeca
klynknyć na kolana.
Mamulka Maryj,
a Zefek Stary
sianka pod głōwka
kładōm do żłōbka,
przikrywajōm deczkōm,
a nad kolybeczkōm
nynej, nynej mu śpiywajōm. (2 x)
4.Gwiozdka na niebie, gwiozdka na niebie
drōga pokazuje,
coby trefiyły, coby trefiyły
ze Wschodu Trzi Króle.
Mamulka Maryj,
a Zefek Stary
sianka pod głōwka
kładōm do żłōbka,
przikrywajōm deczkōm,
a nad kolybeczkōm
nynej, nynej mu śpiywajōm. (2 x)
5.Prziwiōźli złoto, prziwiōźli złoto,
kadzidło, a mirra,
bo tyż sie chcieli, bo tyż sie chcieli
pokłōnić na chwila.
Mamulka Maryj,
a Zefek Stary
sianka pod głōwka
kładōm do żłōbka,
przikrywajōm deczkōm,
a nad kolybeczkōm
nynej, nynej mu śpiywajōm. (2 x)
6.My tyż pujdymy, my tyż pujdymy
do Betlyjki możno,
bo śpiywym chcymy, bo śpiywym chcymy
Dzieciōntaczko ôgrzoć.
Mamulka Maryj,
a Zefek Stary
sianka pod głōwka
kładōm do żłōbka,
przikrywajōm deczkōm,
a nad kolybeczkōm
nynej, nynej mu śpiywajōm. (2 x)
7.Pōdź z nami do dōm, pōdź z nami do dōm,
bo tam mosz wygoda,
A wejź ze sobōm, a wejź ze sobōm;
pokōj, przoci, zgoda.
Mamulka Maryj,
a Zefek Stary
sianka pod głōwka
kładōm do żłōbka,
przikrywajōm deczkōm,
a nad kolybeczkōm
nynej, nynej mu śpiywajōm. (2 x)
Fojerman
Ślonzoki majom blisko do Prahy.Dodoł Gerad Sacherski, Wrzesień 2nd, 2016
Muzyja ŚlonskieDodoł Gerad Sacherski, Lipiec 18th, 2016
Muzeum Śląskie
Muzeum Górnośląskie
Muzeum Pożarnictwa
Muzeum – Tyskie Browary Książęce
Muzeum Mysłowic
Muzeum Powstań Śląskich
Muzeum Hutnictwa Cynku –Walcownia
Hoymgruba i lekcje regionalizmuDodoł baba, Marzec 11th, 2016
Dzisiej w Niewiadomiu spotkało sie pora ludzi (rechtorów, Laubiorzy i inkszych), kierym leży na sercu, żeby szkolorze uczyły sie o swojim regionie na lekcjach we szkole. Był też nasz Fojerman, był Peritus no i był zapowiodany dr Czesak z UJ, kiery mioł tam wyklad. Radzi my som, że od września klasy IV w rybnickich szkołach podstawowych bydom miały jedna lekcja na tydziyń (z tzw. godzin prezydynckich) przeznaczono na nauka o Ślonsku.
A niżyj fotka ze spotkamio na Hoymie. Laubiorz Fojerman to tyn piyrszy z lewej, jakby kto nie pamiyntoł 🙂
Fojerman i spotkania z pisarzymDodoł baba, Marzec 10th, 2016
W piontek 11 marca w Rybniku na Hoymgrubie jest konferyncyjo dlo rechtorów na tymat edukacji regionalnej, kierej bydom sie uczyć dziecka od września. Dr Artur Czesak wygłosi tam wykład, a Fojerman bydzie mioł też swoja ksionżka. Drugo okazjo bydzie 16 marca we Świyrklanach, kaj bydzie „Dziyń Ślonskij Godki”. Fojerman bydzie tam ze swoją ksionżką. A tak już rychtig Fojermanowy autorski wieczór mo być we kwiytniu w Rybniku, na Placu Wolności w lokalu „Geszynk”, kaj w ramach Ślonskigo Koncika Literackigo Stanisław Neblik mo czytać swoji wiersze i podpisować ksionżka. Ni może nas tam nie być!
Jak już bydymy wiedzieć dokładno data i godzina, to domy znać!
Do rymu po naszymu abo ślōnski miszmaszDodoł baba, Marzec 9th, 2016
Wszyscy sie sam na Laubie radujymy, że ukozała się w druku jeszcze jedna ksionżka napisano po naszymu, czyli w naszej ślonskij godce. A napisoł i wydoł jom nie kto inkszy ino nasz laubowy kamrat Stanisław „Fojerman” Neblik. Gratulujymy!
„Ô czym sam stoji w tej ksionżce? Jak poczytosz, to sie dowiysz. Ô wszyskim, a ô niczym, toż licza na to, że kożdy znojdzie sam coś do sia. Niy trza jom czytać „ôd deski do deski”, styknie poszkartować, trocha sie porozglondać, a poszukać. Tak krotko pedzieć: je sam zebrane we wierszach piynćdziesiont lot mojigo życio (jak tyn czas wartko leci). Pisane to było wiyncyj jak dziesiynć lot, toż możesz uznać, czych sie czego bez te lata nauczoł?”.
Słowo wstympne do ksionżki napisoł dr Artur Czesak z Uniwersytetu Jagielońskigo, kiery szpecjalizuje sie w polskij godce i od łebka rajcuje go badani roztomajtych dialektów godki ślonskij i podhalańskij.
Wiym, że kożdy z Was chciołby mieć „Ślonski miszmasz” w doma 🙂 Chocioż ksionżka idzie dostać prawie wszyndzie, najlepij i najtanij bydzie, jak napiszecie do samego autora na e-maila: stawlik@wp.pl
Eli sie komuś straciył adres zajty z „Giskanom Fojermana”, niech sam kliknie. Tam znejdzie wszystko o autorze i może też do niego naszkryflać do niego e-milka. Na pewno odpisze 🙂
szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn pol_Latn pol_Latn szl_Latn deu_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn bos_Latn pol_Latn pol_Latn kab_Latn deu_Latn pol_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn cym_Latn szl_Latn ltg_Latn szl_Latn szl_Latn deu_Latn szl_Latn szl_Latn szl_Latn szl_Latn szl_Latn cym_Latn szl_Latn szl_Latn szl_Latn szl_Latn lin_Latn szl_Latn szl_Latn szl_Latn szl_Latn szl_Latn cym_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn cym_Latn szl_Latn szl_Latn cat_Latn szl_Latn pol_Latn szl_Latn szl_Latn szl_Latn szl_Latn szl_Latn cym_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn cym_Latn szl_Latn szl_Latn lus_Latn szl_Latn szl_Latn szl_Latn szl_Latn szl_Latn szl_Latn szl_Latn cym_Latn szl_Latn bug_Latn szl_Latn deu_Latn sot_Latn szl_Latn szl_Latn pol_Latn szl_Latn szl_Latn pol_Latn bam_Latn szl_Latn szl_Latn kab_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn